Die Afrikaner en pseudo-progressie - Diskoers
Die Afrikaner se progressie is pseudo. Waar die progressie opreg is, word die Afrikaner as pseudo uitgemaak. Pseudoprogressie en pseudo-Afrikanerskap is dikwels nie eens onderling uitsluitend nie, want die Afrikaner is ‘n klug.
Dra die Afrikaner toegewyd by tot die vernuwing van ‘n gedagtegang wat stagnerend die ondergang van dié einste volk en vaderland voorspel?
Jy en jou denklose aanvaarding van ‘n dogma wat deurlopend sonder verstand, maar met mening, afgedwing word is op ‘n kruisvaart.
Hoera vir die skyn van ‘n nasionalistiese mannetjie wat voorgee dat hy ‘n ingeligt keuse uitoefen om sy erfenis te beskerm. Siestog. Weet jy wat die erfenis wat jy beskerm behels? Begryp jy hoe ver die Afrikaner het om te gaan? Verstaan jy hoe ver regs jou gedagtegang is en dat die credo van die Natte so diep in die einste gedagtegang pos gevat het dat jy nie eens die vermoë het om jouself te oorreed dat jy jou eie mening mag vorm nie?
Dit is tyd om hierdie twak stop te sit. Hou op vasklou aan die konserwatiwiteit wat so diep in jou are vloei, so diep dat jy nie besef hoe Kakie jou doen en late is nie. Hou op dink dat jou volk magtig is. Hou op dink dat eendrag steeds mag maak. Hou op dink dat jy veilig is in jou ritueel. Dit is ‘wyl jy in jou vreedsame Sondagsaamdrom tyd verspil wat die res die slenters van jou lakse luiheid gebruik om ‘n sweep te vleg.
Daar is ‘n heilige woede wat te kort skiet by die Afrikaner. Omdat hy nie sy donnerse oë oopmaak vir die konteks van die isolerende roetine waarin hy homself gemaklik bevind nie. Kom tog net tot die besef dat jy nie die kat se snor is nie. Totdat jy nie besef hoe voorbarig jy is nie, is jy niks werd nie. Jy is nie uniek nie. Jy is nie een in ‘n miljoen nie en jy is ook nie die vinkel vir ‘n ander se koljander nie. Jy is nie so verreikend invloedryk as wat jy dink nie en jy gaan nie binnekort ‘n baanbreker wees nie. Jy skoei jou wese op wêreldse sisteme en argaïese reëls wat geen plek of toepasbaarheid het nie.
Jy weier om te vervorm namate die druk wat op jou toegepas word toeneem en is geskok wanneer jou begrafnisklok kliphard beier.
Is jy werklik so progressief soos jy dink? Of huiwer jy nog om jou mening te lug in die teenwoordigheid van die bulderende buffels wat luidrugtig afkondig hoe belangrik dit is om nie van ons voetspore te vergeet nie?
Ek stem. Dit het sy plek, maar bliksem boetie, as jy nie binnekort jou aandag van jou spore gaan afhaal nie sal jy baie binnekort in die betonmuur wat jy self opgerig het vasdrentel. Jy sal nie seer kry nie, want jy het geweier om op die front van verandering momentum te bou. Onthou net dat jy daardie muur hoog gebou het. Ek twyfel of jy so maklik oor dit gaan kom soos jy beweer die Boere die Britte sou verslaan het.
VERNUWE. JOU. DENKE.
JW Hurter is tans ‘n PhD student en dosent aan die Universiteit van Pretoria. Vandaar Dink, Doen en Droom hy soms te veel. Wanneer hy nie studente met Fitochemie verveel nie vertel hy graag van frekwitatiewe werkwoorde.